賦石昌言家五題 懷素草書
作者：梅堯臣
朝代：宋

paragraphs: 往在河南佐王宰，王收書畫盈數車。
我於是時多所閱，如今過目無遯差。
石君屏上懷素筆，盤屈瘦梗相交加。
蒼虬入雲不收尾，卷起海水秋魚蝦。
毫乾絹竭力未盡，山鬼突鬚垂髿髿。
牽纏回環斷不斷，秋風枯蔓連蔕瓜。
縱橫得意自奔放，體法豈計直與斜。
客有臨書在屏側，豪强奪騎白鼻騧。
超塵絕跡莫見影，競愛此家忘彼家。
賞新匿舊世情好，射殺逢蒙亦可嗟。